‘Maak 16 Augustus ‘n vakansiedag’Onrus in Marikana, Augustus 2012 “Ons het hier by die koppie bymekaargekom. Ons vra dat 16 Augustus as ŉ nasionale vakansiedag verklaar word in herinnering aan die mense wat hier dood is,” het Bob Ndude, die werkers se leier, Saterdag aan verslaggewers gesê op die dag voor die derde herdenking van die voorval. Ndude het gesê die werkers wil ook hê die koppie moet omhein en as ŉ monument verklaar word ter ere aan die mynwerkers wat daar gesterf het. Jack Ndima-Khoba, Amcu se voorsitter in Rustenburg, het gesê voorbereidings vir die herdenkingsgeleentheid Sondag verloop vlot. “Veiligheid sal streng wees; daar sal mynveiligheid wees, beamptes en die polisie. Ons verwag dat meer as 20 000 mense die geleentheid gaan bywoon,” het Ndima-Khoba gesê. In Augustus 2012 het mynwerkers by Lonmin se Marikana-myn met ŉ staking begin en ŉ salaris van R12 500 per maand geëis. Die staking het gewelddadig geraak en 34 mynwerkers is tydens konfrontasie met die polisie doodgeskiet. Tien ander mense, insluitend twee polisiebeamptes en twee Lonmin-veiligheidswagte, is in die voorafgaande dae doodgemaak.